Aber wenigstens hat se ihre rechte Hand a bissle besser bewege könne, ond nach dr Konfirmazjo hat se selber en a Nähschuel gange wölle, em Rollstuhl. Ond grad ausglernt, hat se mit ihre zwoi ältre Schwestre drhoim dui "Nähstube Margarete Steiff" uffgmacht. Ond weil se sauber ond fleißig gschafft hat, isch dr Lade bald  guet gloffe, ond wie dui Stub dann z'klei worde isch, hat se mit ihrem Brueder a neus Haus baut. Ame scheene Tag schneidret se dem seine Kender aus übrige Wollfilzzipfele so kleine Elefante als Christtagsgschenk. Dr Elefant isch des Wappetier von dene alte Helfensteiner Grafe, ond sui isch ja von dr Muetter wie vom Vatter her a Helfesteinere gwä, ond die andre Kender en Giengen wöllet jetzt älle uff oimol au so a Filztierle von dr "Tante Gretle" han. Ond's Jahr druff ganget se scho uff de  Christkendlesmärkt en Heideheim ond verkaufet oms Nomgucke die zwoi Säck voll Elefante, wo se drbei hend. Ond se nemmet so viel Uffträg mit hoim, dass se gar nemme nachkommet mit schaffe ond en Haufe Leut eistelle müeßet.